《庐山杂兴 其九》
宋代·释道潜

霜清玉绳晓，涧谷风未号。澄潭不可极，俛盼惊骨毛。

岂不有神物，于兹能遁逃。海日射两崖，馀辉何昭昭。

游鳞出岸穴，翻覆如银刀。偶来殊不恶，胜事俄所遭。

聊为五字咏，远愧谢与陶。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。